KLASA: P-315/23

URBROJ: 711-02-01/01-2024-3

Zagreb, 21. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Dragana Lozančića, savjetnika predsjednika Republike Hrvatske za nacionalnu sigurnost,** dana 10. siječnja 2024.g., donosi sljedeću

**ODLUKU**

**Obustavlja se postupak protiv obveznika Dragana Lozančića, savjetnika predsjednika Republike Hrvatske za nacionalnu sigurnost, u predmetu pod brojem P-315/23, otvorenom zbog propusta podnošenja imovinske kartice povodom ponovnog imenovanja na istu dužnost dana 1. veljače 2023.**

Obrazloženje

Povjerenstvo je dana 8. studenog 2023. po službenoj dužnosti otvorilo predmet broj Pp-315/23 u odnosu na obveznika Dragana Lozančića, savjetnika predsjednika Republike Hrvatske za nacionalnu sigurnost.

Uvidom u Registar obveznika utvrđeno je da je obveznik Dragan Lozančić obnašao dužnost savjetnika predsjednika Republike Hrvatske za obranu i nacionalnu sigurnost od 21. veljače 2020. do 31. siječnja 2023. te da je 1. veljače 2023. imenovan na dužnost savjetnika predsjednika Republike Hrvatske za nacionalnu sigurnost.

Nadalje, Povjerenstvo je uvidom u Registar obveznika, utvrdilo da obveznik nije podnio imovinsku karticu povodom ponovnog imenovanja na istu dužnost, već da je dana 24. siječnja 2023. podnio imovinsku karticu povodom godišnje obveze podnošenja za 2022. godinu.

Člankom 3. stavkom 1. podstavkom 30. ZSSI-a propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata obveznici ZSSI-a, slijedom čega je Dragan Lozančić povodom obnašanja navedene dužnosti obvezan postupati sukladno odredbama ZSSI-a.

Člankom 10. stavkom 3. ZSSI-a propisano je da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu. Sukladno članku 10. stavku 4. ZSSI-a obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, koja se prema odredbi stavka 5. istog članka podnosi uvijek sa stanjem na zadnji dan prethodne godine.

Imajući u vidu da je obveznik Dragan Lozančić imenovan na dužnost savjetnika predsjednika Republike Hrvatske za nacionalnu sigurnost s danom 1. veljače 2023. odmah nakon što mu je prestala dužnost savjetnika predsjednika Republike Hrvatske za obranu i nacionalnu sigurnost dana 31. siječnja 2023., stoga je bio sukladno odredbi članka 10. stavka 3. ZSSI-a dužan Povjerenstvu podnijeti imovinsku karticu povodom ponovnog imenovanja na istu dužnost u roku od 30 dana od dana stupanja na dužnost.

Međutim, obveznik je prethodno Povjerenstvu podnio imovinsku karticu 24. siječnja 2023. povodom godišnje obveze podnošenja za 2022. godinu koja se uvijek odnosi na imovinsko stanje na zadnji dan protekle godine.

Imajući u vidu da je obveznik do sada uredno ispunjavao svoju zakonsku obvezu podnošenja imovinskih kartica, čime su Povjerenstvo i javnost bili u prilici ostvariti kontinuirani uvid u njegovo imovinsko stanje, kao i da je podnošenjem godišnje imovinske kartice 24. siječnja 2023. prikazao stanje svoje imovine koje je, a s obzirom na kratko razdoblje između okolnosti podnošenja godišnje imovinske kartice te njegova ponovnog imenovanja, vremenski blisko stanju imovine koje bi bilo prikazano u imovinskoj kartici povodom ponovnog imenovanja na istu dužnost, Povjerenstvo ocjenjuje nesvrsishodnim nastaviti vođenje ovoga postupka.

Člankom 46. stavkom 5. Zakona o općem upravnom postupku („Narodne novine“, broj 47/09. i 110/21.) propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

Slijedom navedenog, odlučeno je kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Dragan Lozančić, osobnom dostavom

2. Objava na mrežnim stranicama Povjerenstva

2. Pismohrana